**Мухаметгалиева Фәридә Роберт кызы,** ТР Арча районы, Яңа Кенәр балалар бакчасының өлкән тәрбиячесе

**МӘКТӘПКӘЧӘ ЯШЬТӘГЕ БАЛАЛАРНЫ  
СӘНГАТИ-ЭСТЕТИК ЯКТАН ҮСТЕРҮ**

«Сәнгати-эстетик үсеш сәнгать әсәрләрен, табигать дөньясын кыйммәт-мәгънә ягыннан кабул итү һәм аңлауны; әйләнә-тирә дөньяга карата эстетик мөнәсәбәт барлыкка килүне; сәнгать төрләре турында элементар күзаллаулар формалашуны; музыканы, матур әдәбиятны, фольклорны аңлап кабул итүне; әдәби әсәрләр персонажларының кичерешләрен уртаклашуны; балаларның мөстәкыйль эшчәнлеген гамәлгә ашыруны күздә тота».

«СӘНГАТИ-ЭСТЕТИК ҮСЕШ» белем бирү өлкәсенең **төп максатлары һәм бурычлары:**

**1. Сәнгатькә тарту.** Әдәби һәм музыкаль әсәрләрне, әйләнә-тирә дөньяның, сәнгать әсәренең матурлыгын эмоциональ бәяләүне үстерү.

Илебез һәм чит илләр сәнгатенең иң яхшы үрнәкләре белән таныштыру аша балаларны халык сәнгатенә һәм профессиональ сәнгатькә тарту; сәнгать әсәрләренең эчтәлеген аңлый белү сәләте тәрбияләү.

**2. Сурәтләү эшчәнлеге.** Сурәтләү эшчәнлегенең төрле төрләренә карата кызыксынуны үстерү; рәсем ясау, әвәләү, аппликация, гамәли иҗат күнекмәләрен камилләштерү.

Сынлы сәнгать әсәрләре белән танышканда эмоциональ тоемлый белү сыйфатын тәрбияләү.

Коллектив эшләр башкарганда яшьтәшләре белән бергәләп эшләү теләге һәм эшли белү сыйфаты тәрбияләү.

**3. Конструкцияләү-модельләү эшчәнлеге.** Конструкцияләүгә тарту; конструкцияләү эшчәнлегенә карата кызыксынуны үстерү, конструкторларның төрле төрләре белән таныштыру.

Коллектив эшләү, үз эшләнмәләреңне гомуми ният кысаларында берләштерү, эшнең кайсы өлешен кем башкарачагы турында сүз куеша белү сыйфаты тәрбияләү.

**4. Музыкаль эшчәнлек.** Музыкаль сәнгатькә тарту; музыка сәнгатен кыйммәт-мәгънә ягыннан кабул итү һәм аңлауны үстерү; музыкаль культура нигезләрен формалаштыру, элементар музыкаль төшенчәләр, жанрлар белән таныштыру; музыка әсәрләре белән танышканда эмоциональ тоемлый белү сыйфатын тәрбияләү.

Музыкаль эшчәнлек өчен зарур сыйфатлар: шигъри һәм музыкаль тоем, ритм хисен, музыкаль хәтерне үстерү; җыр зәвыгы, музыкаль зәвык формалаштыру.

Музыкаль-сәнгати эшчәнлеккә карата кызыксыну тәрбияләү, эшчәнлекнең бу төрендәге күнекмәләрне камилләштерү.

**5. Уен эшчәнлеген үстерү (театральләштерелгән уеннар).**

Балаларда театр сәнгатенә кызыксыну формалаштыру. Театр культурасы күнекмәләре тәрбияләү. Балаларның иҗади потенциалын ачу, артистлык сәләтләрен үстерү. Иҗади мөстәкыйльлекләрен, эстетик зәвыкларын үстерү.

«СӘНГАТИ-ЭСТЕТИК ҮСЕШ» белем бирү өлкәсенең **максатларын һәм бурычларын тормышка ашыру өчен безнең балалар бакчасында зур психологик-педагогик эш алып барыла.**

Мәсәлән, **Сәнгатькә тарту** максатыннан **Кечкенәләр төркеме (3 яшьтән 4 яшькә кадәр) тәрбиячеләре** балаларның эстетик хисләрен, сәнгати кабул итүен үстерәләр, әдәби һәм музыкаль әсәрләргә, әйләнә-тирә дөньяның матурлыгына, халык сәнгате һәм профессиональ сәнгать әсәрләренә карата уңай эмоциональ тоемлау барлыкка килүгә булышлык итәләр. Балаларда сәнгать әсәрләренә тартылу уяталар, сәнгати образ аша сәнгать төрләрен аера белүгә китерәләр.

Балаларны курчак театрына, балалар эшләре күргәзмәсенә барырга әзерлиләр. Куптән түгел кечкенәләр төркеме балалары тәрбиячеләре Гарифҗанова Гөлнара Рауфовна белән Арча районы буенча узган “Сандугачлы моңлы Тукай” конкурсында катнашып, “Артистлык осталыгы” номинациясендә җиңүче булдылар.

**Сурәтләү эшчәнлеге үстерү максатыннан** з**урлар төркемендә Әвәләп ясауга (пластинографияга) аерым игътибар бирелә.** Тәрбиячеләре Фазылҗанова Л.Н. предметларны пластик, конструкцияләү һәм катнаш ысуллар белән әвәләп ясау күнекмәләрен ныгыта. Форма өслеген шомартырга, предметларны тотрыклы итәргә өйрәтә. Вак детальләрне әвәләп ясау: стека кулланып, балыкка тәңкәләр төшерү, хайванның күзләрен, йонын, кошның каурыйларын, кешеләрнең киемнәрендәге бизәкне, җыерчыкларны һ.б. ны күрсәтү күнекмәләре бирә.

Әвәләп ясау өчен төрле материаллар белән эшләүдә техник күнекмәләр куллана; өстәмә материаллар (җимеш төшләре, бөртекләр, сәйлән бөртекләре һ.б.) куллану теләге уята. Пөхтә әвәләү күнекмәләрен ныгыта.

**Конструкцияләү-модельләү эшчәнлеген үстерү максатыннан** төрле биналарга һәм корылмаларга (торак йортлар, театрлар һ.б.) карата кызыксыну формалаштырабыз.

Коллектив эшләү күнекмәләрен — вазифаларны бүлешү, бер-береңә комачауламыйча, уртак ният буенча эшләү күнекмәләрен ныгытабыз.

Төрле пластмасса конструкторлар белән таныштырабыз. Рәсемнәр, тәрбияченең телдән бирелгән инструкциясе, үз теләге буенча төрле модельләр (биналар, самолетлар, поездлар һ.б.) төзергә өйрәтәбез.

Безнең икенче кече яшьтәгеләр төркемендә балалар ковролинография белән бик яратып шөгыльләнәләр.

**Музыкаль эшчәнлекне үстерүгә** һәр группада да зур әһәмият бирелә.

**Уен эшчәнлеген үстерү (театральләштерелгән уеннар).**

Уен эшчәнлеген үстерү өчен безнең балалар бакчасында группаларда предметлы тирәлек мохите оештырыла. Бакчабызның һәр группасында сюжетлы-рольле уеннар өчен барлык шартлар да тудырылган: **сюжетлы-рольле** уеннар өчен тәрбиячеләребез үз куллары белән төрле атрибутлар, курчаклар, иллюстрацион материаллар ясыйлар, балалар бик теләп аларны кулланалар. Тәрбия, өйрәтү аша тормыш тәҗрибәсе туплаган саен балаларның уеннары да эчтәлеге ягыннан тулырак, сюжеты, тематикасы буенча төрле, башкарган рольләре саны буенча күбрәк була бара. Нәниләрнең яше арткан саен, уеннарның максаты да катлаулана бара. Уенда балалар укылган әкият, хикәя геройларының образларын да уенда күрсәтәләр. Уеннар вакытында балалар җәмгыятьтә, коллективта үз-үзләрен тотарга һәм билгеле бер тәртип кагыйдәләренә буйсынырга өйрәнәләр.